奉和永叔夜聞風聲有感用其韻
作者：劉敞
朝代：宋

paragraphs: 往爲名山客，浩蕩多奇觀。
六月湖海卧，飄飄生羽翰。
悮升紫垣籍，草野非所安。
金火三伏交，束带愁衣冠。
飛塵變形骸，內熱焦肺肝。
豈惟天有時，人事亦可歎。
適有凉風來，蕭騷庭葉乾。
感之意飛動，忽若驂龍鸞。
銀漢水可涉，枯槎去無難。
洞庭魚正肥，遊子行足歡。
飲酒讀離騷，睥睨天壤寛。
要當以樂死，日月誰控摶。
夫子文章伯，已在青雲端。
且方濟一世，詎肯哀盤桓。
作詩破冥煩，磊落冰雪顔。
懔懔屈宋詞，千秋劇椒蘭。